Predlog UREDBA SVETA o razdelitvi ribolovnih možnosti v skladu s Protokolom o določitvi ribolovnih možnosti in finančnega prispevka iz Sporazuma o partnerstvu v ribiškem sektorju med Evropsko unijo in Demokratično republiko São Tomé in Príncipe /* COM/2014/0191 final - 2014/0116 (NLE) */





OBRAZLOŽITVENI MEMORANDUM 1. OZADJE PREDLOGA Svet je Evropsko komisijo pooblastil, da se v imenu Evropske unije pogaja o podaljšanju Protokola k Sporazumu o partnerstvu v ribiškem sektorju, sklenjenemu z Demokratično republiko São Tomé in Príncipe. Po zaključku pogajanj so pogajalci 19. decembra 2013 parafirali osnutek novega protokola. Novi protokol zajema obdobje štirih let od datuma začetka začasne uporabe, ki je določen v členu 14 Protokola, tj. od datuma podpisa tega novega protokola. Glavni cilj Protokola k Sporazumu je plovilom Evropske unije zagotoviti ribolovne možnosti v vodah Demokratične republike São Tomé in Príncipe (v nadaljnjem besedilu: sãotomejske vode) ob upoštevanju najboljših razpoložljivih znanstvenih mnenj in priporočil Mednarodne komisije za ohranitev tunov v Atlantiku (ICCAT) ter v mejah razpoložljivega presežka. Komisija se je med drugim oprla na rezultate naknadne ocene predhodnega protokola, ki so jo izvedli zunanji strokovnjaki. Cilj je tudi okrepiti sodelovanje med Evropsko unijo in Demokratično republiko São Tomé in Príncipe za spodbujanje trajnostne ribiške politike in odgovornega izkoriščanja ribolovnih virov na ribolovnem območju Demokratične republike São Tomé in Príncipe (v nadaljnjem besedilu: sãotomejsko ribolovno območje). Protokol določa ribolovne možnosti za naslednji kategoriji: – 28 plovil za ribolov tuna s potegalko, – 6 plovil s površinskim parangalom. Treba je določiti način razdelitve teh ribolovnih možnosti med države članice. Na podlagi tega Komisija Svetu predlaga, naj sprejme to uredbo. 2. REZULTATI POSVETOVANJ Z ZAINTERESIRANIMI STRANMI IN OCEN UČINKA Posvetovanja z deležniki so bila opravljena v okviru ocene protokola za obdobje 2011–2014. Med tehničnimi sestanki so bila posvetovanja opravljena tudi s strokovnjaki držav članic. Posvetovanja so se zaključila s sklepom, da je protokol o ribolovu z Demokratično republiko São Tomé in Príncipe koristno ohraniti. 3. PRAVNI ELEMENTI PREDLOGA Ta postopek se začenja hkrati s postopkom v zvezi s sklepom Sveta o sklenitvi Protokola o določitvi ribolovnih možnosti in finančnega prispevka iz Sporazuma o partnerstvu v ribiškem sektorju med Evropsko unijo in Demokratično republiko São Tomé in Príncipe ter v zvezi s Sklepom Sveta o odobritvi podpisa in začasne uporabe Protokola. 4. PRORAČUNSKE POSLEDICE Letni finančni prispevek v višini 710 000 EUR za prva tri leta in 675 000 EUR za četrto leto na podlagi a) referenčne tonaže 7 000 ton, za katero je bil za tri leta določen znesek v višini 385 000 EUR, povezan z dostopom, in nato 350 000 EUR za četrto leto ter b) podpore razvoju sektorske ribiške politike Demokratične republike São Tomé in Príncipe v višini 325 000 EUR. Ta podpora je v skladu s cilji nacionalne ribiške politike, zlasti potrebami Demokratične republike São Tomé in Príncipe glede podpore obalnemu ribolovu ter boja proti nezakonitemu ribolovu. 2014/0116 (NLE) Predlog UREDBA SVETA o razdelitvi ribolovnih možnosti v skladu s Protokolom o določitvi ribolovnih možnosti in finančnega prispevka iz Sporazuma o partnerstvu v ribiškem sektorju med Evropsko unijo in Demokratično republiko São Tomé in Príncipe SVET EVROPSKE UNIJE JE – ob upoštevanju Pogodbe o delovanju Evropske unije, zlasti člena 43(3) Pogodbe, ob upoštevanju predloga Evropske komisije, ob upoštevanju naslednjega: (1) Evropska unija in Demokratična republika São Tomé in Príncipe sta 19. decembra 2013 s pogajanji uskladili in parafirali nov protokol k Sporazumu o partnerstvu v ribiškem sektorju, ki plovilom Unije dodeljuje ribolovne možnosti v vodah, v katerih Demokratična republika São Tomé in Príncipe izvaja svojo suverenost ali jurisdikcijo na področju ribištva. (2) Svet je […] sprejel Sklep XXX/2010/EU[1] o podpisu in začasni uporabi novega protokola. (3) Treba bi bilo določiti način razdelitve ribolovnih možnosti med države članice za obdobje začasne uporabe in za celotno obdobje trajanja novega protokola. (4) Za zagotovitev popolne izkoriščenosti ribolovnih možnosti, ki so Evropski uniji na voljo na podlagi Protokola, mora biti Komisija pooblaščena, da ribolovne možnosti, ki jih ena država članica ne uporablja, začasno dodeli drugi državi članici, brez poseganja v razdelitev ali izmenjavo ribolovnih možnosti med državami članicami na podlagi Protokola. (5) Ta uredba bi morala začeti veljati dan po objavi v Uradnem listu Evropske unije – SPREJEL NASLEDNJO UREDBO: Člen 1 (1) Ribolovne možnosti, ki jih določa Protokol, se med države članice razdelijo, kot sledi: (a) plovila za ribolov tuna s potegalko: Španija || 15 plovil Francija || 13 plovil (b) plovila s površinskim parangalom: Španija || pm plovil Portugalska || pm plovil (2) Uredba Sveta (ES) št. 1006/2008 z dne 29. septembra 2008 o dovoljenjih za ribolovne dejavnosti ribiških plovil Skupnosti zunaj voda Skupnosti in dostopu plovil tretjih držav do voda Skupnosti[2] se uporablja brez poseganja v Sporazum o partnerstvu. (3) Če se z vlogami za dovoljenja za ribolov držav članic iz odstavka 1 ne izčrpajo ribolovne možnosti, ki jih določa Protokol, Komisija upošteva vloge za dovoljenja za ribolov katere koli druge države članice v skladu z določbami člena 10 Uredbe (ES) št. 1006/2008. (4) Če se izkaže, da ribolovne možnosti iz odstavka 1 niso v celoti izkoriščene, Komisija o tem obvesti zadevne države članice in jih prosi za potrditev, da teh ribolovnih možnosti ne bodo uporabile. Če v desetih delovnih dneh ni odgovora, to pomeni potrditev, da plovila zadevne države članice v danem obdobju ne bodo v celoti izkoristila svojih ribolovnih možnosti. Ko Komisija prejme potrditev zadevne države članice, se neizkoriščene ribolovne možnosti dajo na voljo državam članicam. Člen 2 Ta uredba začne veljati dan po objavi v Uradnem listu Evropske unije. Uporablja se od datuma podpisa Protokola. Ta uredba je v celoti zavezujoča in se neposredno uporablja v vseh državah članicah. V Bruslju, Za Svet Predsednik [1] UL C, ..., str. . [2] UL L 286, 29.10.2008, str. 33.